**Prezentácia vedomostí konfirmandov BA, NK, 13. 5. 2023, 16.00**

**2. Mojžišova, vybrané verše 13. kapitoly: 2M 13, 3.6.8.14**

***3****Pamätajte na tento deň, v ktorý ste vyšli z Egypta, z domu otroctva, lebo Hospodin nás vyviedol odtiaľ silnou rukou. ...****6****Sedem dní budeš jesť nekvasené chleby a v siedmy deň bude sviatok Hospodinov. ...*  ***8****V ten deň* ***oznám svojmu synovi****: To je ako dôsledok toho, čo učinil Hospodin so mnou, keď som vychádzal z Egypta. ...*  ***14******Keď sa ťa v budúcnosti tvoj syn opýta: Čo to znamená?*** *povedz mu: Hospodin nás silnou rukou vyviedol z Egypta, z domu otroctva.*

**Vážení rodičia a príbuzní konfirmandov, milí konfirmandi!**

Už 2000 rokov pred tým, ako žil učiteľ národov, pedagóg a biskup Ján Ámos Komenský, vedeli Izraelci čítať. V synagogách, ktoré boli zároveň školami, každú sobotu boli vyučovaní Božiemu slovu.

Pre nás kresťanov je poučné, že 90 % náboženského života židov, od ktorých sme prijali SZ, sa odohráva v rodine.

Z 1. časti Biblie – SZ sme počuli aj dávne, no stále **aktuálne nariadenie. Svojim potomkom mám(e)rozprávať, k čomu sa vo viere hlásim a prečo.** Kúsok v tom môže pomôcť aj cirkev, napr. vyučovaním náboženstva a KP, ale je to predovšetkým úloha rodičov.

Isteže **nejde o to hodiť deťom na hlavu nejaké poučky, ale k nahliadnutiu – tkp. k ochutnaniu im ponúknuť** našu vieru. Tá sa nedá zdediť. Kresťanská výchova a tie ochutnávky viery majú slúžiť práve na to, aby ďalšie generácie privádzali k otázkam. ***Keď sa ťa tvoj syn* (tvoja dcéra) *opýta...*** Máme dať odpoveď.

***„Každému, kto by vás bral na zodpovednosť pre vašu nádej, buďte stále pripravení vydať počet“*** (1 Petrov 3, 15)

**Modlitba**

Nebeský Otče,

ďakujeme Ti za naše deti.

S úzkosťou myslíme na to, či sme im odovzdali to najdôležitejšie pre život, či sme mali čas na nich

a na ich otázky.

Sme radi – tešíme sa, že máme deti. Modlíme sa za ne.

Ďakujeme za cestu, ktorú doposiaľ prešli.

Pane, prosíme Ťa, veď ich a chráň pred nástrahami dospievania,

pred nekritickou túžbou všetko vyskúšať, pred veľkým sklamaním.

Počiatkom múdrosti je bázeň pre Tebou. Veď ich k tejto  múdrosti a sprevádzaj ich aj v skúškach.

Daruj im dobrých životných partnerov

a istotu, že ich nikdy neopustíš. Sú to predsa aj Tvoje deti. Amen.  **Použitím prameňov: Václav Vacek: Vystup na horu a buď tam; Jan Keřkovský (5. 5. in NKD 2023), Keď chýbajú slová: Martin Šefranko**